﻿ RECENZII ALIN CROITORU, Antreprenoriatul în migraţia românească ,  Editura Tritonic, Bucureşti, 2016, 248 pagini Cartea lui Alin Croitoru vine în continuarea unei serii de publicaţii deschise de autor pe tematica relaţiei dintre migraţie şi antreprenoriat şi urmăreşte să depăşească abordarea clasică a studiilor referitoare la migraţia românilor, concentrate cel mai adesea pe analiza numărului migranţilor, a destinaţiilor alese de aceştia, a aspectelor motivaţionale şi a evaluărilor ce stau în spatele deciziilor de a migra. Noutatea lucrării este dată, aşadar, de provocarea deloc uşoară, dar căreia autorul îi răspunde într-un mod inspirat, de a explica şi fundamenta teoretic coordonatele comportamentului antreprenorial al migranţilor şi foştilor migranţi români. Cartea este rezultatul unei munci ştiinţifice susţinute, bazată pe teza de doctorat a lui Alin Croitoru şi pe rezultatele unor proiecte internaţionale de cercetare la care acesta a participat, fiind astfel un produs complex ce integrează atât abordarea teoretică a fenomenului, cât şi analiza empirică a datelor cantitative şi calitative. Din punct de vedere teoretic, abordarea dominantă utilizată în analiza comportamentelor antreprenoriale, este cea trasată iniţial de gânditori clasici precum Carl Menger şi Joseph Schumpeter şi continuată ulterior de reprezentanţii Şcolii Austriece de Economie (Mises, Hayek, Shackle, Kirzner), ce plasează resorturi subiective în spatele acţiunilor de schimbare. Lucrarea este organizată în cinci capitole tematice, precedate de un cuvânt înainte semnat de dr. Monica Șerban şi o introducere în care autorul trasează principalele repere teoretice şi metodologice utilizate. Primul capitol este dedicat prezentării fundamentelor teoretice în explicarea comportamentelor antreprenoriale, urmărind îndeosebi aprofundarea relaţiei dintre subiectivism şi acţiunea antreprenorială. Sunt analizate perspective teoretice fundamentate în cadrul Şcolii Austriece de Economie, fiind punctată relevanţa acestor abordări asupra explicării comportamentelor antreprenoriale. Individul este privit ca fiind autonom în luarea deciziilor, care sunt fundamentate pe analize subiective realizate în termeni de cost şi beneficiu, dar care sunt circumscrise cadrului instituţional, produs al cooperării de lungă durată dintre indivizi. Astfel, „ din perspectiva Școlii Austrice, succesul sau eşecul activităţii antreprenoriale este rezultatul direct al capacităţii individuale de a identifica şi interpreta semnalele emise de către ceilalţi participanţi la piaţă” (p. 37). În continuarea lucrării, autorul realizează o detaliată introducere în sistemul de gândire al lui Joseph Schumpeter şi accentuează rolul pe care acesta îl acordă antreprenorilor, care prin vocaţia de agenţi ai inovaţiei, reprezintă actorii responsabili de progresul lumii moderne. Inovaţia constituie, astfel, factorul determinant al dezvoltării, iar antreprenorii, asumându-şi unele riscuri date de incertitudine, reconfigurează coordonatele sistemelor economice, generând o evoluţie ciclică a acestora. Antreprenorul este în permanenţă expus riscului dat de impredictibilitatea mediului în care acţionează şi de „ capacitatea individului de a-şi modela comportamentele în conformitate cu semnalele pe care le percepe în piaţă, reprezintă un element fundamental pentru o activitate antreprenorială de succes” (p. 53). Cel de-al doilea capitol al lucrării este focusat pe discutarea relaţiei dintre migraţia internaţională şi antreprenoriat şi pleacă de la o serie de întrebări teoretice care explorează relaţia dintre aceste două concepte. Orientarea diferită a indivizilor către acţiuni antreprenoriale are în spate, atât modele distincte de formă, cât şi aversiune diferită faţă de risc. Migranţii sunt analizaţi în literatura de specialitate ca reprezentând o categorie aparte de populaţie, care comparativ cu nonmigranţii, prezintă, în mai mare măsură, elemente favorizante pentru adoptarea unor strategii antreprenoriale. De exemplu, capitalul uman constituie elementul-cheie în explicarea succesului iniţiativelor antreprenoriale de mici dimensiuni care iau adesea forma angajării pe cont propriu. Totodată, originea etnică joacă un rol central în CALITATEA VIEŢII, XXVIII, nr. 4, 2017, p. 446–447 2 RECENZII 447 performanţa economică a migranţilor în ţările de destinaţie, prin caracteristicile socioculturale pe care populaţia din diferitele ţări de origine le prezintă. Capitolul se încheie cu o discuţie asupra relaţiei dintre migranţi şi nativi în termeni de concurenţă, marginalizare şi cooperare pe piaţă. Elementul prim ce asigură succesul integrării imigranţilor ţine de capacitatea acestora de a internaliza coordonatele noului mediul social şi economic şi de a putea să se folosească în mod optim de capitalul uman şi de contactele sociale pe care le deţin. În capitolul III al lucrării, autorul propune o istorie subiectivă a etapizării migraţiei româneşti recente. După o discuţie teoretică referitoare la transnaţionalism şi la valenţele conceptului, este propusă o analiză exploratorie a primei experienţe de migraţie şi a implicaţiei acesteia asupra evoluţiei personale a subiecţilor intervievaţi. Se conturează teza existenţei unei etapizări a migraţiei românilor, prin existenţa a trei momente specifice: migraţia de dinainte de 1989 (perioada graniţelor închise), migraţia din perioada 1990–2007 (corespunzătoare deschiderii limitate a graniţelor şi formată dintr-o serie de subetape specifice) şi migraţia de după aderarea României la Uniunea Europeană (perioada libertăţii de mobilitate). În continuare sunt analizate date calitative culese de la migranţi români din Danemarca, Germania, Italia, Spania şi Marea Britanie, precum şi interviuri realizate în ţară cu persoane cu experienţă de migraţie, iar rezultatele aduc un plus de cunoaştere asupra modului în care respondenţii au experimentat străinătatea de-a lungul celor trei perioade istorice analizate. Următorul capitol vorbeşte despre migraţie şi practici antreprenoriale având la bază o cercetare calitativă realizată de către autor în rândul migranţilor români din Austria (Graz). Sunt analizate strategii de viaţă, motivaţii şi perspective ale migranţilor asupra viitorului lor în ţara de destinaţie. Capitolul aduce evidenţe empirice despre strategiile antreprenoriale dezvoltate de migranţii români în cazul unui context de destinaţie cu restricţii pe piaţa muncii. Evaluările acestora sunt relevante prin semnificaţiile pe care le atribuie acţiunilor antreprenoriale şi prin opiniile referitoare la diferenţele dintre oportunităţile şi barierele antreprenoriale existente în ţara de origine şi cea de destinaţie. Capitolul final discută despre importanţa destinaţiei alese de către migranţii români în analiza comportamentului antreprenorial al acestora, plecând de la seturi de date din statistici oficiale şi date de sondaj. Sunt analizate comparativ cele patru ţări care au reprezentat principalele destinaţii în procesul migraţiei românilor după 1990: Germania, Italia, Spania şi Marea Britanie. Rezultatele obţinute în acest demers evidenţiază existenţa unei puternice determinări asupra comportamentelor antreprenoriale venite dinspre condiţiile concrete ale climatului de afaceri din ţara de destinaţie (p. 221). Peste această determinare se suprapune influenţa exercitată pe dimensiunea capitalului uman de care dispun imigranţii, modelat de experienţele de viaţă şi contextul sociocultural al comunităţilor de provenienţă. Astfel, autorul propune un model integrat de evaluare a comportamentelor antreprenoriale ce ţine cont atât de coordonatele societăţii de origine, cât şi de cele de la destinaţie. Lucrarea Antreprenoriatul în migraţia românească aduce contribuţii consistente în planul teoretic al studierii comportamentelor antreprenoriale, iar abundenţa datelor calitative şi cantitative referitoare la migraţia românească reuşesc să ofere o analiză unică asupra fenomenului. Nivelul de abstractizare, rigoarea metodologică şi calitatea analizelor reuşesc să fundamenteze una dintre cele mai închegate analize ale migraţiei româneşti contemporane. Flavius Mihalache 